**RÁMCOVÁ DOHODA O POSKYTOVANÍ POHREBNÝCH SLUŽIEB**

uzavretá podľa § 269 ods. 2 zák. č. 513/1991 Zb. Obchodný zákonník v znení neskorších predpisov (ďalej len „*Obchodný zákonník*“)

(ďalej len ako „*Dohoda*“)

medzi:

**Objednávateľom: Mestská časť Bratislava – Nové Mesto**

so sídlom: Junácka č. 1, 832 91 Bratislava

v mene ktorého koná: Mgr. Matúš Čupka, starosta

IČO: 00 603 317

DIČ: 2020887385

bankové spojenie: Prima banka Slovensko, a. s.

číslo účtu: IBAN SK08 5600 0000 0018 0034 7007

(ďalej v texte ako „Objednávateľ“)

a

**Dodávateľom: ....................**

so sídlom/s miestom podnikania: ................................

zapísaný v:

IČO: .....................

DIČ: ....................

IČ DPH: ...........................

bankové spojenie: .......................

číslo účtu: ...................................

(ďalej v texte ako „Dodávateľ“)

(ďalej spolu v texte Objednávateľ a Dodávateľ spoločne ako „Zmluvné strany“ a každý samostatne ďalej aj ako „*zmluvná strana*“)

**Článok I**

**Úvodné ustanovenia**

1. Účelom, za ktorým Objednávateľ a Dodávateľ uzatvárajú túto Dohodu, je záujem Objednávateľa zabezpečiť služby spojené s pochovávaním zosnulých podľa ustanovenia § 30 ods. 2 a 3 zákona č. 131/2010 Z. z. o pohrebníctve v znení neskorších predpisov (ďalej len ako „**zákon o pohrebníctve**“) v Mestskej časti Bratislava – Nové Mesto.
2. Dodávateľ vyhlasuje, že:
* je oprávnený poskytovať služby podľa ustanovení tejto Dohody,
* výkon činností podľa ustanovení tejto Dohody je v súlade s platnými právnymi predpismi,
* plnenia Dodávateľa na základe tejto Dohody budú plne v súlade s ním predloženou ponukou na obstaranie predmetu zákazky podľa ustanovení tejto Dohody.
1. Dodávateľ sa zaväzuje dodržať pravdivosť vyhlásení podľa **bodu 2 tohto článku** Dohody po celú dobu platnosti tejto Dohody.
2. V prípade, že sa preukáže nepravdivosť vyhlásení Dodávateľa podľa **bodu 2 tohto článku** Dohody, zodpovedá Dodávateľ v plnom rozsahu za škodu tým spôsobenú Objednávateľovi. Nepravdivosť vyhlásení Dodávateľa podľa **bodu 2 tohto článku** Dohody zároveň znamená podstatné porušenie tejto Dohody Dodávateľom a Objednávateľovi vzniká právo odstúpiť od tejto Dohody.

**Článok II**

**Predmet Dohody**

1. Predmetom tejto Dohody je úprava vzájomných práv a povinností Zmluvných strán súvisiacich so záväzkom Dodávateľa poskytovať pohrebné služby (zahrňujúcich aj činnosti, ktoré súvisia s pohrebom) podľa ustanovenia § 8 zákona o pohrebníctve, služby krematória a služby pohrebiska, a to za účelom zabezpečenia pochovania zosnulých bez obradu a to v rozsahu a za podmienok stanovených touto Dohodou vrátane jej príloh, na základe písomných objednávok podľa **článku III** tejto Dohody (ďalej v texte aj ako „predmet Dohody“ alebo „služby“). Služby podľa predchádzajúcej vety sú bližšie špecifikované v **bode 3 až 5 tohto článku** Dohody.
2. Predmet Dohody bude Dodávateľ realizovať vo svojom mene, na vlastné náklady a na vlastnú zodpovednosť, s materiálom a technickým vybavením, ktoré si sám zabezpečí.
3. Dodávateľ sa zaväzuje poskytovať nasledovné pohrebné služby pre Objednávateľa:
4. prevoz zosnulého z miesta úmrtia do krematória/na cintorín vrátane uloženia zosnulého do transportnej rakvy, resp. patologického vaku,
5. uloženie zosnulého v chladiacom/mraziacom zariadení do doby kremácie/pochovania do zeme,
6. dodanie sociálnej rakvy vrátane úpravy a obliekania zosnulého a uloženia zosnulého do rakvy,
7. prenášanie zosnulého k hrobu (vrátane úkonov súvisiacich s pochovaním do zeme bez obradu),

(**písm. a) až d) tohto bodu** ďalej spolu len ako **"pohrebné služby**").

1. Dodávateľ sa okrem pohrebných služieb zaväzuje zároveň poskytovať služby krematória, alebo zabezpečiť poskytovanie služieb krematória prostredníctvom svojho zmluvného partnera (subdodávateľa) v nasledovnom rozsahu:
2. kremácia bez obradu zahŕňajúca spopolnenie, úpravu popola, základnú urnu s označením,
3. uskladnenie urny po dobu max. 12 kalendárnych mesiacov odo dňa spopolnenia vrátane následného uloženia popola do spoločného hrobu na pohrebisku podľa § 11 ods. 3 písm. k) zákona o pohrebníctve,

(**písm. a) a b) tohto bodu** ďalej spolu len ako "**služby krematória**").

1. Dodávateľ sa ďalej zaväzuje poskytovať služby pohrebiska, alebo zabezpečiť poskytovanie služieb pohrebiska prostredníctvom svojho zmluvného partnera (subdodávateľa) v nasledovnom rozsahu:
2. vykopanie a zasypanie hrobu vrátane označenia hrobu (drevený kríž s nápisom), úprava hrobu po pohrebe,
3. nájom hrobového miesta vrátane služieb spojených s nájmom hrobového miesta na 10 rokov

(**písm. a) a b)** tohto bodu ďalej spolu len ako **"služby pohrebiska")**.

1. Objednávateľ sa zaväzuje riadne a včas poskytnuté a dokončené služby na základe príslušnej požiadavky prevziať a zaplatiť Dodávateľovi odmenu podľa **článku IV** tejto Dohody.
2. Dodávateľ vyhlasuje, že je oprávnený vykonávať služby podľa tejto Dohody a je pre ne v plnom rozsahu náležite kvalifikovaný.
3. Porušenie akejkoľvek povinnosti Dodávateľa podľa **tohto článku** tejto Dohody sa považuje za podstatné porušenie tejto Dohody.

**Článok III**

**Podmienky plnenia Dohody, práva a povinnosti Zmluvných strán**

1. Dodávateľ sa zaväzuje poskytovať (alebo ak to ustanovenia tejto Dohody pripúšťajú - zabezpečiť) poskytovanie služieb podľa ustanovení tejto Dohody na základe písomných objednávok vystavených Objednávateľom a doručených Dodávateľovi (ďalej len ako „*Objednávka“*). Dodávateľ sa zaväzuje poskytovať/zabezpečiť poskytovanie služieb podľa ustanovení tejto Dohody bez zbytočného odkladu po doručení Objednávky.
2. Objednávateľ je oprávnený zaslať Dodávateľovi Objednávku e-mailom na adresu uvedenú **v článku X Dohody**. Dodávateľ sa zaväzuje po doručení Objednávky podľa predchádzajúcej vety obratom potvrdiť Objednávku e-mailom na adresu uvedenú **v článku X Dohody**, v opačnom prípade sa Objednávka považuje za doručenú Dodávateľovi a zároveň ním potvrdenú uplynutím 1 hodiny od zaslania Objednávky Objednávateľom podľa tohto bodu Dohody. Zaslaná Objednávka je záväzná a Dodávateľ je povinný na jej základe poskytnúť Objednávateľovi objednané služby (zabezpečiť ich poskytnutie), ak sa Zmluvné strany nedohodnú inak. Pre vylúčenie všetkých pochybností Zmluvné strany zhodne uvádzajú, že Dodávateľ nie je oprávnený odmietnuť alebo iným spôsobom neakceptovať Objednávku.
3. V prípade akýchkoľvek nejasností súvisiacich s Objednávkou je Dodávateľ povinný kontaktovať Objednávateľa bezodkladne za účelom spresnenia Objednávky, inak Dodávateľ zodpovedá Objednávateľovi za škodu, ktorú mu tým spôsobí.
4. Do momentu začatia realizácie služieb je Objednávateľ oprávnený zrušiť Objednávku bez udania dôvodu e-mailom doručeným na adresu uvedenú **v článku X Dohody**. Dodávateľ sa zaväzuje po doručení zrušenia Objednávky podľa predchádzajúcej vety obratom potvrdiť zrušenie Objednávky e-mailom na adresu uvedenú **v článku X Dohody**, resp. oznámiť Objednávateľovi dôvod, prečo zrušenie Objednávky objektívne nie je možné; v opačnom prípade sa zrušenie Objednávky považuje za doručené Dodávateľovi a zároveň ním potvrdené uplynutím l hodiny od zaslania zrušenia Objednávky Objednávateľom podľa tohto bodu Dohody.

 V prípade riadneho zrušenia objednaných služieb podľa tohto bodu Dohody, nárok na odmenu za objednané služby Dodávateľovi nevzniká.

1. Dodávateľ je povinný bezodkladne vždy (i) písomne a (ii) ústnou formou alebo telefonicky, informovať objednávateľa o vzniku akejkoľvek udalosti, ktorá bráni alebo sťažuje realizáciu predmetu Dohody s dôsledkom predĺženia lehôt uvedených v tejto Dohode, ako aj o dôvodoch takejto udalosti. Ak dôjde k zdržaniu, musí dodávateľ preukázať, že bolo vyvolané okolnosťami, na ktoré sa odvoláva.
2. Miesto poskytovania služieb bude bližšie špecifikované v konkrétnej Objednávke.
3. Dodávateľ sa zaväzuje prevziať ľudské pozostatky zosnulého bez zbytočného odkladu po doručení Objednávky a ukladať ľudské pozostatky zosnulého do času pochovania, resp. spopolnenia do chladiaceho/mraziaceho zariadenia v súlade s príslušnými ustanoveniami zákona o pohrebníctve. Dodávateľ sa zaväzuje zabezpečiť pochovanie uložením rakvy zosnulého do zeme alebo spopolnenie zosnulého bez zbytočného odkladu, najneskôr v lehotách podľa zákona o pohrebníctve.
4. V súlade s ustanovením § 4 ods. 1 písm. e) zákona o pohrebníctve sa Zmluvné strany dohodli na nasledovnom postupe:

- v prípade, ak je totožnosť zosnulého známa, Dodávateľ sa zaväzuje poskytnúť/zabezpečiť poskytnutie služieb podľa ustanovení tejto Dohody za účelom zabezpečenia pochovania zosnulého s kremáciou bez obradu,

- v prípade, ak totožnosť zosnulého nie je známa, Dodávateľ sa zaväzuje poskytnúť/zabezpečiť poskytnutie služieb podľa ustanovení tejto Dohody za účelom zabezpečenia pochovania zosnulého uložením rakvy do zeme, bez obradu.

1. Dodávateľ sa zaväzuje poskytovať služby (alebo ak to ustanovenia tejto Dohody pripúšťajú - zabezpečiť) poskytovanie služieb riadne a včas, s odbornou starostlivosťou a v súlade s požiadavkami Objednávateľa, ustanoveniami tejto Dohody a v súlade s platnými právnymi predpismi, najmä zákonom o pohrebníctve.
2. Záväzok Dodávateľa poskytnúť Objednávateľovi služby, resp. zabezpečiť poskytnutie služby podľa konkrétnej Objednávky je splnený:
* v prípade, ak je totožnosť zosnulého známa:
* poskytnutím pohrebných služieb a poskytnutím alebo zabezpečením služieb krematória podľa **článku II bod 4 písm. a)** Dohody, t. j. dňom kremácie zosnulého a
* poskytnutím služieb podľa **článku II bod 4 písm. b)** Dohody, t. j. dňom prevzatia urny príbuzným zosnulého, resp. dňom uloženia popola do spoločného hrobu na pohrebisku

(ďalej aj ako „kremácia“);

* v prípade, ak totožnosť zosnulého nie je známa poskytnutím pohrebných služieb a služieb pohrebiska, t. j. dňom pochovania zosnulého uložením rakvy do zeme a uzavretím nájomnej Dohody medzi prevádzkovateľom pohrebiska a Dodávateľom (ďalej aj ako „sociálny pohreb“).
1. Zmluvné strany sa zaväzujú, že pri plnení predmetu tejto Dohody si budú včas poskytovať všetky potrebné doklady a informácie, ktoré potrebujú pre plnenie svojich záväzkov podľa tejto Dohody a poskytovať si vzájomnú súčinnosť potrebnú pre plnenie záväzkov podľa tejto Dohody.
2. Porušenie akejkoľvek povinnosti Dodávateľa podľa **tohto článku** tejto Dohody sa považuje za podstatné porušenie tejto Dohody.

**Článok IV**

**Odmena**

1. Celková cena predmetu Dohody je stanovená dohodou Zmluvných strán, v súlade so zákonom č. 18/1996 Z. z. o cenách v znení neskorších predpisov a vyhlášky č. 87/1996 Z. z. ktorou sa vykonáva zákon Národnej rady Slovenskej republiky č. 18/1996 Z. z. o cenách v znení neskorších predpisov.
2. Zmluvné strany sa dohodli na jednotkových cenách za poskytnutie alebo zabezpečenie poskytnutia služieb nasledovne:

- sociálny pohreb bez obradu pre dieťa v zmysle čl. II bodu 3 a 5 Dohody: **.......... EUR** bez DPH

- sociálny pohreb bez obradu pre dospelého v zmysle čl. II bodu 3 a 5 Dohody: **.......,- EUR** bez DPH

- kremácia dieťaťa bez obradu v zmysle čl. II bodu 3 písm. a) a b) a bodu 4 Dohody: **......... EUR** bez DPH

- kremácia dospelého bez obradu v zmysle čl. II bodu 3 písm. a) a b) a bodu 4 Dohody: **........ EUR** bez DPH

pričom cena za plnenia uvedená v tomto bode tohto článku Dohody je stanovená ako pevná a konečná a Dodávateľ nie je oprávnený akýmkoľvek spôsobom cenu jednostranne navýšiť alebo akýmkoľvek spôsobom meniť. Pre vylúčenie akýchkoľvek pochybností zmluvné strany zhodne vyhlasujú, že v odmene za sociálny pohreb je zahrnutá aj cena za nájom hrobového miesta na 10 rokov.

1. Zmluvné strany sa dohodli, že Dodávateľ poskytne služby podľa **článku II bod 3 písm. b)** tejto Dohody Objednávateľovi bezodplatne, a to bez ohľadu na dĺžku doby uloženia zosnulého v chladiacom/mraziacom zariadení.
2. Zmluvné strany sa dohodli, že Dodávateľ poskytne/zabezpečí poskytnutie služieb podľa **článku II bod 4 písm. b)** tejto Dohody Objednávateľovi bezodplatne, a to bez ohľadu na dĺžku doby uskladnenia urny.
3. Odmena podľa **bodu 2 tohto článku** Dohody bude navýšená o náhradu skutočných nákladov za dočasné uloženie zosnulého v chladiacom/mraziacom zariadení, účtovaných Dodávateľovi zdravotníckym zariadením alebo pracoviskom Úradu pre dohľad nad zdravotnou starostlivosťou, a to podľa počtu dní, resp. hodín uloženia zosnulého v zariadení po uplynutí 48 hodín od pitvy, resp. úmrtia, a to podľa typu výkonu chladenia. Prílohou faktúry v prípade účtovania nákladov podľa predchádzajúcej vety bude zároveň doklad o úhrade uvedených nákladov vystavený príslušným zdravotníckym zariadením, resp. pracoviskom Úradu pre dohľad nad zdravotnou starostlivosťou.
4. Celkový limit finančných prostriedkov určených na úhradu celkovej ceny za predmet Dohody je stanovený na sumu vo výške **49.999,99 EUR** bez DPH (štyridsaťdeväťtisíc deväťstodeväťdesiatdeväť eur a deväťdesiatdeväť centov).
5. K cene predmetu Dohody bude pripočítaná DPH v zmysle platných právnych predpisov.
6. Objednávateľ nie je povinný si objednať plnenia od Dodávateľa v plnom rozsahu finančného limitu uvedeného v **tomto článku** Dohody. Pre vylúčenie akýchkoľvek pochybností sa Zmluvné strany dohodli, že nevyčerpanie finančného limitu podľa **tohto článku** Dohody nezakladá Dodávateľovi právo uplatňovať si voči Objednávateľovi akékoľvek nároky z dôvodu neobjednania plnenia od Dodávateľa Objednávateľom (napr. náhrada škody a pod.) ani právo odstúpiť od tejto Dohody. Zmluvné strany berú na vedomie, že je výlučne na vôli Objednávateľa v akom rozsahu si objedná plnenia od Dodávateľa podľa tejto Dohody.
7. Zmluvné strany sa dohodli, že v cene sú zahrnuté všetky náklady súvisiace s predmetom Dohody (napr. dopravné náklady, spotrebný materiál), ktoré sú potrebné na kompletnú realizáciu všetkých zmluvných výkonov a vykonanie predmetu Dohody okrem nákladov podľa **bodu 5 tohto článku** Dohody. Dodávateľ nie je oprávnený účtovať Objednávateľovi žiadne iné finančné čiastky, ako sú dojednané v tejto Dohode.
8. Nárok Dodávateľa na zaplatenie ceny za jednotlivé plnenia na základe tejto Dohody vznikne riadnym a včasným splnením povinnosti Dodávateľa v zmysle **článku III bod 7 a 10** tejto Dohody.
9. Dodávateľ je oprávnený vystaviť faktúru po riadnom poskytnutí služieb Objednávateľovi na základe konkrétnej Objednávky.
10. Objednávateľ sa zaväzuje uhradiť Dodávateľovi cenu za jednotlivé čiastkové plnenia na základe faktúr vystavených Dodávateľom a doručených Objednávateľovi, pričom splatnosť každej jednotlivej čiastkovej faktúry bude 30 dní a okrem bežných zákonných náležitostí musí každá jednotlivá čiastková faktúra obsahovať vyúčtovanie rozsahu vykonaných služieb tvoriacich predmet jednotlivej písomnej Objednávky.
11. Zaplatením faktúry sa rozumie odpísanie finančných prostriedkov z účtu Objednávateľa.
12. V prípade vrátenia faktúry pre chybné vyúčtovanie ceny alebo nesprávne uvedenie iných podstatných údajov podľa všeobecne záväzných právnych predpisov, túto je povinný opraviť Dodávateľ v čo najkratšom možnom termíne. Počas tohto obdobia nie je Objednávateľ s platbou v omeškaní; lehota splatnosti faktúry sa prerušuje a opätovne začína plynúť až dňom doručenia opravenej faktúry.
13. Zmluvné strany sa vyslovene dohodli, že Dodávateľ nie je oprávnený ďalej poskytovať Objednávateľovi plnenia, ak by ďalším poskytovaním plnení a ich následnou úhradou došlo k prekročeniu celkového finančného limitu podľa **tohto článku** Dohody.
14. Dodávateľovi nevzniká nárok na odmenu za poskytnuté plnenia, ktorá by presiahla celkový finančný limit podľa **tohto článku** Dohody.
15. Dodávateľ je povinný poskytovať plnenia aj v prípade omeškania Objednávateľa so zaplatením ceny za predmet Dohody ako aj v prípade vzniku sporu Zmluvných strán ohľadne výšky fakturácie ceny za poskytnuté plnenia.
16. Zmluvné strany sa dohodli, že Dodávateľ nie je oprávnený bez predchádzajúceho písomného súhlasu Objednávateľa postúpiť na tretiu osobou a ani založiť akékoľvek svoje pohľadávky (práva) voči Objednávateľovi vzniknuté na základe alebo súvislosti s touto Dohodou alebo plnením záväzkov podľa tejto Dohody. Právny úkon, na základe ktorého Dodávateľ postúpi svoju pohľadávku voči Objednávateľovi na tretiu osobu alebo zriadi záložné právo na pohľadávku bez predchádzajúceho písomného súhlasu Objednávateľa, je podľa § 39 zákona č. 40/1964 Zb. Občiansky zákonník v znení neskorších predpisov (ďalej len „*Občiansky zákonník*“) neplatný.

**Článok V**

Práva a povinnosti Zmluvných strán

1. Dodávateľ je povinný vykonať jednotlivé čiastkové predmety Dohody riadne, včas, bez vád a nedorobkov, odborne, kvalitne, na svoje náklady, na svoje nebezpečenstvo.
2. Dodávateľ pri plnení predmetu Dohody je povinný postupovať so všetkou odbornou starostlivosťou, je povinný dodržiavať všeobecne záväzné predpisy a podmienky tejto Dohody.
3. Akékoľvek zariadenia potrebné na vykonanie jednotlivých čiastkových plnení si zabezpečí Dodávateľ na svoje náklady a nebezpečenstvo.
4. Zmluvné strany sú povinné poskytovať si všetku potrebnú súčinnosť na riadne plnenie predmetu tejto Dohody.
5. Porušenie akejkoľvek povinnosti Dodávateľa podľa **tohto článku** tejto Dohody sa považuje za podstatné porušenie tejto Dohody.

**Článok VI**

**Zodpovednosť za škodu**

1. Každá zo Zmluvných strán nesie zodpovednosť za spôsobenú škodu porušením všeobecne záväzných platných a účinných právnych predpisov Slovenskej republiky a tejto Dohody. V prípade porušenia povinnosti je Dodávateľ povinný nahradiť Objednávateľovi spôsobenú škodu v plnom rozsahu. V prípade porušenia povinnosti je Objednávateľ povinný nahradiť Dodávateľovi výlučne spôsobenú skutočnú škodu, pričom jej výška môže byť maximálne v rozsahu 5 % z ceny podľa **článku IV. bod 6** tejto Dohody (bez DPH).
2. Dodávateľ zodpovedá za škodu spôsobenú Objednávateľovi jeho zamestnancami a/alebo subdodávateľmi, pričom ustanovenia zákon č. 311/2001 Z. z. Zákonník práce v znení neskorších predpisov (ďalej len „*Zákonník práce*“) o zodpovednosti zamestnancov za škodu ako i ustanovenia Obchodného zákonníka o náhrade škody aplikovateľné na škodu spôsobenú subdodávateľmi tým nie sú dotknuté.
3. Na vznik zodpovednosti za spôsobenú škodu nie je nevyhnutné, aby bola spôsobená úmyselným konaním Zmluvnej strany, oprávnenej osoby Zmluvnej strany alebo inej poverenej osoby, ale postačuje spôsobenie škody z nedbanlivosti.
4. Obe Zmluvné strany sa zaväzujú vyvinúť maximálne úsilie k predchádzaniu škodám a k minimalizácii vzniknutých škôd.
5. Dodávateľ je povinný postupovať pri plnení pokynov a zadaní zo strany Objednávateľa s odbornou starostlivosťou a na nevhodnosť pokynov Objednávateľa upozorniť. Ak Objednávateľa na nevhodnosť pokynov neupozorní, nemôže sa zbaviť zodpovednosti za vzniknutú škodu, iba ak nevhodnosť nemohol zistiť ani pri vynaložení odbornej starostlivosti. Dodávateľ nezodpovedá ani za škodu, ktorá vznikla v dôsledku vadného zadania zo strany Objednávateľa, ak Dodávateľ bezodkladne upozornil Objednávateľa na vadnosť tohto zadania a Objednávateľ na tomto zadaní naďalej písomne trval.
6. Ak nevhodné pokyny a/alebo podklady dané Objednávateľom prekážajú v riadnom plnení povinností Dodávateľa podľa tejto Dohody, je Dodávateľ povinný ich plnenie v nevyhnutnom rozsahu prerušiť do doby výmeny nevhodných podkladov alebo zmeny pokynov Objednávateľa alebo písomného oznámenia, že Objednávateľ trvá na poskytnutí plnení podľa tejto Dohody s použitím podkladov a pokynov daných mu Objednávateľom.
7. Zmluvné strany sa zaväzujú upozorniť písomne druhú Zmluvnú stranu bez zbytočného odkladu na vzniknuté okolnosti vylučujúce zodpovednosť, brániace riadnemu plneniu tejto Dohody a predložiť druhej Zmluvnej strane dôkazy o existencii týchto okolností. Zmluvné strany sa zaväzujú k vyvinutiu maximálneho úsilia na odvrátenie a prekonanie okolností vylučujúcich zodpovednosť.
8. V prípade okolnosti vylučujúcej zodpovednosť, ktorou sa rozumie prekážka, ktorá nastala nezávisle od vôle Zmluvnej strany a bráni jej v splnení jej zmluvných povinností a zároveň nemožno rozumne predpokladať, že by povinná Zmluvná strana túto prekážku alebo jej následky odvrátila alebo prekonala a tiež že by v čase vzniku záväzku túto prekážku predvídala (ide napríklad o prípady vojny, invázie, občianske vojny, povstanie, občianske nepokoje, embargo, zásah štátu či vlády, živelné udalosti, generálne štrajky) Zmluvná strana, ktorá nesplní svoje povinnosti z tejto Dohody z dôvodu okolností vylučujúcich zodpovednosť, nebude zodpovedná za škodu. Zodpovednosť nevylučuje prekážka, ktorá vznikla až v čase, keď povinná strana bola v omeškaní s plnením svojej povinnosti, alebo vznikla z jej hospodárskych pomerov.
9. Pokiaľ okolnosti vylučujúce zodpovednosť trvajú dlhšie ako tridsať (30) dní, Zmluvné strany sa zaväzujú rokovať o dotknutých povinnostiach, najmä predĺžení termínov podľa tejto Dohody. Pokiaľ nepríde k dohode, má Objednávateľ právo od tejto Dohody odstúpiť.

**Článok VII**

Sankcie a zabezpečenie Dohody

1. V prípade omeškania Dodávateľa s poskytovaním služieb, resp. so zabezpečením poskytnutia služieb podľa ustanovení tejto Dohody, sa Dodávateľ zaväzuje uhradiť Objednávateľovi zmluvnú pokutu
2. vo výške **30,- EUR** (slovom: tridsať eur) za každú aj začatú hodinu omeškania s prevzatím ľudských pozostatkov zosnulého podľa **článku III bod 7** tejto Dohody, ktorá sa počíta po uplynutí 6 hodín od doručenia Objednávky,
3. vo výške **30,- EUR** (slovom: tridsať eur) za každý aj začatý deň omeškania s prevzatím ľudských pozostatkov zosnulého podľa **článku III bod 7** tejto Dohody, umiestnených v chladiacom/mraziacom zariadení zdravotníckeho zariadenia, resp. pracoviska Úradu pre dohľad nad zdravotnou starostlivosťou, ktorá sa počíta po uplynutí 24 hodín od doručenia Objednávky,
4. vo výške **30,- EUR** (slovom: tridsať eur) za každý aj začatý deň omeškania s pochovaním zosnulého uložením rakvy zosnulého do zeme alebo omeškania so spopolnením zosnulého podľa **článku III bod 7** tejto Dohody,

avšak len do lehoty max. 10 dní omeškania. V prípade, ak Dodávateľ prekročí aj túto lehotu 10 dní omeškania, Objednávateľ je oprávnený požadovať od Dodávateľa zmluvnú pokutu vo výške 2 % z ceny toho ktorého čiastkového predmetu Dohody vrátane DPH za každú aj začatú hodinu omeškania (písm. a)) alebo za každý začatý deň omeškania (písm. b) a c)).

1. Ak bude Dodávateľ v omeškaní s plnením akejkoľvek inej povinnosti vyplývajúcej mu z tejto Dohody, na ktorú sa nevzťahuje zmluvná pokuta podľa iných ustanovení tejto Dohody (ďalej len ako „*iná povinnosť*“), alebo ak Dodávateľ inú povinnosť poruší, Objednávateľ je oprávnený požadovať od Dodávateľa zmluvnú pokutu vo výške **30,- EUR** (slovom: tridsať eur) za každý začatý deň omeškania s plnením takejto inej povinnosti alebo zmluvnú pokutu vo výške **100,- EUR** (slovom: jednosto eur) za každé jednotlivé (aj opakované) porušenie inej povinnosti. Zmluvné strany zhodne prehlasujú, že dojednanie zmluvnej pokuty podľa predchádzajúcej vety pre porušenie inej povinnosti považujú za dostatočne určité.
2. V prípade omeškania Objednávateľa so splnením peňažného záväzku alebo jeho časti, má Dodávateľ právo v súlade s § 369a Obchodného zákonníka uplatniť si z nezaplatenej sumy úroky z omeškania v sadzbe podľa Nariadenia vlády SR č. 21/2013 Z. z.
3. Objednávateľ je oprávnený požadovať náhradu škody spôsobenú porušením povinností, na ktorú sa vzťahuje zmluvná pokuta, a to v plnom rozsahu.
4. V prípade, ak dôjde k omeškaniu alebo porušeniu povinnosti, na ktoré sa vzťahuje zmluvná pokuta podľa akéhokoľvek ustanovenia tejto Dohody, považuje sa každé takéto konanie za podstatné porušenie tejto Dohody, pri ktorom je Objednávateľ oprávnený odstúpiť od tejto Dohody.
5. Ak Objednávateľ odstúpi od tejto Dohody pre podstatné porušenie Dohody Dodávateľom, má Objednávateľ právo požadovať od Dodávateľa zaplatenie zmluvnej pokuty vo výške 5 % z celkovej ceny podľa **článku IV. bod 6** tejto Dohody vrátane DPH. Objednávateľ je oprávnený požadovať náhradu škody spôsobenú porušením povinností, na ktorú sa vzťahuje zmluvná pokuta, a to v plnom rozsahu.

**Článok VIII**

Subdodávatelia a register partnerov verejného sektora

1. Dodávateľ sa zaväzuje, že nebude poskytovať služby podľa ustanovení tejto Dohody v celom rozsahu prostredníctvom subdodávateľov. Len služby krematória a služby pohrebiska v zmysle **článku II bod 4 a 5** tejto Dohody je Dodávateľ oprávnený poskytovať prostredníctvom svojho zmluvného partnera v súlade s podmienkami verejného obstarávania a touto Dohodou. Dodávateľ zodpovedá za každé plnenie takéhoto subdodávateľa v rozsahu, ako keby plnenie poskytoval sám.
2. Dodávateľ je oprávnený zabezpečiť plnenie služieb krematória a služieb pohrebiska prostredníctvom subdodávateľov podľa svojho vlastného výberu a uváženia. Na poskytovanie plnení podľa tejto Dohody Dodávateľom pre Objednávateľa, má Dodávateľ, za podmienok dohodnutých v tejto Dohode, právo uzatvárať subdodávateľské dohody. Tým nie je dotknutá zodpovednosť Dodávateľa za plnenie Dohody v súlade s § 41 ods. 8 ZVO a Dodávateľ je povinný odovzdávať Objednávateľovi plnenia sám, na svoju zodpovednosť, v dohodnutom čase a v dohodnutej kvalite. Dodávateľ zodpovedá za každé plnenie takéhoto subdodávateľa v rozsahu, ako keby plnenie poskytoval sám.
3. Zoznam subdodávateľov s ich identifikačnými údajmi v rozsahu: (i) meno a priezvisko alebo obchodné meno, resp. názov, (ii) adresa pobytu alebo sídlo, (iii) IČO alebo dátum narodenia, ak nebolo pridelené IČO, (iv) podiel plnenia z Dohody v percentuálnom vyjadrení, ako aj údaje o osobe oprávnenej konať za subdodávateľa v rozsahu meno a priezvisko, adresa pobytu a dátum narodenia, tvorí neoddeliteľnú súčasť tejto Dohody ako **Príloha č. 1.**
4. Dodávateľ je povinný písomne oznámiť oprávnenej osobe Objednávateľa akúkoľvek zmenu údajov o subdodávateľovi najneskôr do troch (3) pracovných dní po tom, ako sa o takej zmene dozvedel.
5. Dodávateľ je oprávnený zmeniť alebo doplniť subdodávateľa počas trvania Dohody len na základe písomného dodatku k tejto Dohode podpísaného štatutárnymi zástupcami oboch Zmluvných strán. Nový subdodávateľ musí spĺňať všetky podmienky na subdodávateľa v takom rozsahu ako ich spĺňal pôvodný subdodávateľ. Dodávateľ je povinný **najneskôr tridsať (30) dní pred** dňom, kedy by nový subdodávateľ mal začať plniť príslušnú časť predmetu plnenia podľa tejto Dohody (plánované začatie plnenia subdodávky), predložiť Objednávateľovi návrh na zmenu alebo doplnenie subdodávateľa, ktorý bude obsahovať údaje o navrhovanom subdodávateľovi v rozsahu podľa **bodu 3 tohto článku** tejto Dohody, spolu s príslušným odôvodnením takejto zmeny alebo doplnenia, so všetkými relevantnými dokladmi preukazujúcimi splnenie podmienok nového subdodávateľa v takom rozsahu ako ich spĺňal pôvodný subdodávateľ, vrátane písomného návrhu znenia príslušného dodatku. Objednávateľ má právo odmietnuť podpísať dodatok a požiadať Dodávateľa o určenie iného subdodávateľa, ak má na to dôvody (napr. nesplnenie podmienok pre výmenu subdodávateľa). Nový subdodávateľ je oprávnený plniť príslušnú časť predmetu plnenia podľa tejto Dohody až po tom, čo príslušný dodatok k tejto Dohode nadobudne účinnosť. Lehota uvedená v tomto bode Dohody nemusí byť dodržaná, ak sa v konkrétnom prípade Zmluvné strany dohodnú inak.
6. Porušenie povinnosti vyplývajúcej z **bodov 3, 4 a 5 toto článku** tejto Dohody sa považuje za podstatné porušenie Dohody a Objednávateľ je oprávnený požadovať od Dodávateľa zmluvnú pokutu vo výške **1.000,- EUR** (slovom: jedentisíc eur)za každé jednotlivé porušenie ktorejkoľvek povinnosti vyplývajúcej z **bodov 3, 4 a 5 tohto článku** tejto Dohody. Porušenie ktorejkoľvek z uvedených povinností je dôvodom, ktorý oprávňuje Objednávateľa na odstúpenie od Dohody.
7. Dodávateľ, jeho subdodávatelia v zmysle § 2 ods. 5 písm. e) ZVO a subdodávatelia podľa § 2 ods. 1 písm. a) bod 7 zákona č. 315/2016 Z. z. o registri partnerov verejného sektora a o zmene a doplnení niektorých zákonov v znení neskorších predpisov (ďalej len „*Zákon o registri partnerov verejného sektora*“) (ďalej spoločne ako „*subdodávatelia*“), musia byť zapísaní do registra partnerov verejného sektora, a to počas celej doby trvania ich účasti na plnení tejto Dohody. Táto povinnosť platí len vtedy, ak Dodávateľ a/alebo subdodávatelia majú povinnosť byť zapísaní v registri partnerov verejného sektora podľa Zákona o registri partnerov verejného sektora. Porušenie tejto povinnosti sa považuje za podstatné porušenie Dohody a je dôvodom, ktorý oprávňuje Objednávateľa na odstúpenie od Dohody.
8. Dodávateľ je povinný zabezpečiť, aby subdodávatelia, ktorým vznikla povinnosť zápisu do registra partnerov verejného sektora, mali riadne splnené povinnosti ohľadom zápisu do registra partnerov verejného sektora v zmysle Zákona o registri partnerov verejného sektora.
9. Dodávateľ zodpovedá za správnosť a úplnosť údajov zapísaných v registri partnerov verejného sektora, identifikáciu konečného užívateľa výhod a overovanie identifikácie konečného užívateľa výhod v zmysle § 11 Zákona o registri partnerov verejného sektora.
10. Objednávateľ má právo odstúpiť od Dohody z dôvodov uvedených v § 15 ods. 1 Zákona o registri partnerov verejného sektora. Objednávateľ nie je v omeškaní a nie je povinný plniť, čo mu ukladá Dohoda, ak nastanú dôvody podľa § 15 ods. 2 Zákona o registri partnerov verejného sektora. Dohoda zaniká doručením oznámenia o odstúpení od Dohody. Riadne poskytnuté plnenia, vzájomne poskytnuté do dňa odstúpenia od Dohody, si Zmluvné strany ponechajú; tým nie je dotknutý nárok Dodávateľa na odplatu za riadne dodané plnenie podľa tejto Dohody.
11. Objednávateľ je oprávnený požadovať od Dodávateľa zmluvnú pokutu vo výške **1.000,- EUR** (slovom: jedentisíc eur) za každý deň existencie dôvodu vzniku práva na odstúpenie od Dohody v zmysle § 15 ods. 1 Zákona o registri partnerov verejného sektora*,* resp. § 19 ods. 3 ZVO. Právo Objednávateľa na zmluvnú pokutu podľa predchádzajúcej vety zaniká, ak Objednávateľ odstúpi od Dohody v súlade s § 15 ods. 1 Zákona o registri partnerov verejného sektora, resp. podľa § 19 ods. 3 ZVO.
12. Zmena subdodávateľa nemá žiaden vplyv na plynutie lehôt podľa tejto Dohody, resp. na splnenie akýchkoľvek povinností či poskytnutie plnení zo strany Dodávateľa podľa tejto Dohody.

**Článok IX**

**Doba trvania Dohody a ukončenie Dohody**

1. Dohoda sa uzatvára na dobu určitú, a to do **31.12.2026**.
2. Táto Dohoda zaniká okrem splnenia všetkých práv a povinností Zmluvných strán:
	* 1. uplynutím doby, na ktorú bola uzavretá,
		2. vyčerpaním celkového finančného limitu Dohody v zmysle **článku IV. bod 6** tejto Dohody,
		3. písomnou dohodou Zmluvných strán,
		4. odstúpením Objednávateľa od Dohody v prípadoch, ktoré ustanovuje táto Dohoda alebo z dôvodov stanovených v zákone,
		5. výpoveďou zo strany Objednávateľa bez uvedenia dôvodu s 1-mesačnou výpovednou lehotou, pričom výpovedná lehota začína plynúť prvým dňom kalendárneho mesiaca nasledujúceho po mesiaci, v ktorom bola výpoveď doručená Dodávateľovi, a uplynie posledným dňom príslušného kalendárneho mesiaca.
3. Pokiaľ bude táto Dohoda predčasne ukončená dohodou Zmluvných strán, tvorí stanovenie spôsobu vysporiadania vzťahov vzniknutých na základe tejto Dohody podstatnú náležitosť dohody o ukončení účinnosti tejto Dohody.
4. Odstúpiť od Dohody je možné len zo strany Objednávateľa, a to z dôvodov stanovených v tejto Dohode alebo v zákone (najmä v zmysle ust. § 19 ZVO alebo ust. § 15 ods. 1 Zákona o registri partnerov verejného sektora) alebo ak bola táto Dohoda uzavretá v rozpore so zákonom (napr. v rozpore s ust. § 11 ods. 1 ZVO).
5. Objednávateľ je oprávnený odstúpiť od tejto Dohody pre podstatné porušenie Dohody Dodávateľom, za ktoré sa považuje najmä porušenie, ktoré je tak klasifikované v tejto Dohode, alebo ak je podľa posúdenia Objednávateľa zjavné, že Dodávateľ nebude schopný riadne splniť všetky svoje povinnosti zo Dohody.
6. Objednávateľ je oprávnený odstúpiť od tejto Dohody aj v nasledovných prípadoch, a to buď v celom jej rozsahu alebo čiastočne, a to aj bez výzvy na dodatočné splnenie záväzkov, a bez toho, aby Objednávateľovi vznikla z dôvodu odstúpenia povinnosť nahradiť škodu alebo akékoľvek sankcie:
	* 1. ak sa Dodávateľ stane spoločnosťou v kríze v zmysle § 67a Obchodného zákonníka,
		2. vyhlásenie konkurzu na Dodávateľa alebo povolenie reštrukturalizácie Dodávateľa alebo vstup Dodávateľa do likvidácie,
		3. začatie exekučného konania proti Dodávateľovi,
		4. ak vznikne dôvodné podozrenie, že komukoľvek, kto je súčasťou organizácie Objednávateľa alebo akémukoľvek podriadenému, či zástupcovi Objednávateľa Dodávateľ alebo jeho podriadený alebo zástupca ponúkol alebo dal úplatok; za dôvodné podozrenie pre účely toho ustanovenia Dohody sa považuje vznesenie obvinenia za konkrétny skutok, ktorý napĺňa skutkovú podstatu príslušného trestného činu,
		5. Dodávateľ predá svoj podnik alebo časť podniku a podľa Objednávateľa sa tým zhorší vymožiteľnosť práv a povinností z Dohody,
		6. ak Dodávateľ alebo subdodávatelia, ak sa na nich taká zákonná povinnosť vzťahuje, nie sú v súlade s ust. § 4 zákona č. 315/2016 Z. z. o registri partnerov verejného sektora a o zmene a doplnení niektorých zákonov zapísaní v registri partnerov verejného sektora aspoň po dobu trvania Dohody.
7. V prípade, že počas plnenia Dohody bude Objednávateľ dôvodne pochybovať o riadnom a včasnom plnení predmetu Dohody Dodávateľom a Dodávateľ v lehote určenej Objednávateľom, ktorá nesmie byť kratšia ako 5 (päť) pracovných dní, neposkytne Objednávateľovi dostatočné záruky riadneho a včasného plnenia predmetu Dohody, je Objednávateľ oprávnený odstúpiť od Dohody. Konanie Dodávateľa, pre ktoré bude Objednávateľ postupovať podľa prvej vety tohto bodu Dohody a odstúpi od Dohody, je podstatným porušením povinnosti, na ktoré sa vzťahuje zmluvná pokuta v prospech Objednávateľa vo výške účelne vynaložených nákladov na zabezpečenie služieb podľa Dohody; ustanovenie **bodu 12 tohto článku** tejto Dohody tým nie je dotknuté.
8. Pri nepodstatnom porušení tejto Dohody Dodávateľom môže Objednávateľ odstúpiť od tejto Dohody, ak k odstráneniu porušenia (protiprávneho stavu) nedôjde ani v dodatočnej primeranej lehote na plnenie, poskytnutej Objednávateľom v písomnom upozornení na porušenie povinnosti a jeho následky, v trvaní najmenej 5 (päť) dní.
9. Odstúpenie od Dohody je účinné dňom doručenia písomného oznámenia Objednávateľa o odstúpení od Dohody Dodávateľovi. V odstúpení od Dohody musia byť vymedzené dôvody odstúpenia od Dohody, ak táto Dohoda alebo zákon neustanovuje inak. Účinky odstúpenia sa riadia príslušnými ustanoveniami Obchodného zákonníka, ak táto Dohoda neustanovuje inak.
10. V prípade odstúpenia od Dohody si Zmluvné strany ponechajú plnenia odovzdané a prevzaté do momentu odstúpenia od Dohody, ktoré boli vykonané v súlade s podmienkami uvedenými v tejto Dohode a jej prílohách, a úhrady za ne. Odstúpením od Dohody nie sú dotknuté práva a povinnosti Zmluvných strán ohľadne ponechaných plnení dodaných Dodávateľom, ktoré boli do momentu odstúpenia Dodávateľom riadne a včas poskytnuté a Objednávateľom riadne prevzaté akceptované).
11. Skončenie tejto Dohody sa nedotýka nároku na náhradu škody vzniknutej porušením tejto Dohody, nároku na zaplatenie zmluvnej pokuty podľa ustanovení tejto Dohody, ktorý vznikol počas účinnosti Dohody, a ďalej ustanovení tejto Dohody, ktoré vzhľadom na svoju povahu majú trvať aj po ukončení Dohody, najmä ustanovenia o povinnosti mlčanlivosti, komunikácii a riešení sporov.
12. Zmluvné strany sa dohodli, že predtým, ako Objednávateľ využije svoje právo odstúpiť od tejto Dohody z akékoľvek dôvodu, požiada štatutárny orgán Dodávateľa o písomné vysvetlenie alebo spoločné rokovanie za účelom vzájomného vysvetlenia dôvodov pre odstúpenie; prípadné písomné odstúpenie od Dohody zašle Objednávateľ najskôr po uplynutí 5 pracovných dní od doručenia takej výzvy. Uvedené neplatí pre odstúpenie od Dohody z dôvodov v zmysle **článku VII** tejto Dohody.
13. V prípade zániku Dohody alebo jej časti sa Dodávateľ zaväzuje poskytnúť Objednávateľovi maximálnu súčinnosť pri poverení tretej osoby poskytovaním plnení, ktoré z časti alebo úplne zodpovedajú plneniu Dohody.

#### V prípade zániku Dohody je Dodávateľ povinný odovzdať všetky informácie zhromaždené alebo získané počas plnenia Dohody Objednávateľovi. Dodávateľ nie je oprávnený informácie podľa predchádzajúcej vety si po zániku Dohody ponechať, resp. akokoľvek nimi disponovať.

Článok X

Komunikácia Zmluvných strán a doručovanie

1. Zmluvné strany sa zaväzujú, že vzájomná komunikácia a plnenie predmetu tejto Dohody bude prebiehať v slovenskom jazyku. Dodávateľ sa zaväzuje, že experti, odborní garanti a ostatní odborníci budú ovládať slovenský jazyk na takej úrovni, aby Dodávateľ riadne poskytoval plnenie v súlade s podmienkami uvedenými v tejto Dohode.
2. Zmluvné strany sa dohodli, že primárnymi osobami oprávnenými komunikovať vo veciach týkajúcich sa poskytovania služieb podľa tejto Dohody sú:
	* 1. Za Objednávateľa:
			1. Meno a funkcia: Mgr. Mária Kopecká, oddelenie sociálnych služieb, referát sociálnych vecí
			2. Telefonický kontakt: 02/ 49 253 130
			3. e-mail: maria.kopecka@banm.sk.
		2. Za Dodávateľa:
			1. Meno a funkcia: ..................., ............
			2. Telefonický kontakt: ............................
			3. e-mail: ............................
3. Písomnosti podľa tejto Dohody sa doručujú osobne, poštou, kuriérskou službou alebo prostredníctvom elektronických médií (napr. e-mail). Písomnosti sa doručujú na poslednú odosielateľovi známu adresu prijímateľa. Každá zo Zmluvných strán je povinná informovať druhú Zmluvnú stranu o akejkoľvek zmene adresy alebo kontaktného údaju (telefónne číslo, e-mailová adresa).
4. Písomnosti zasielané poštou sa považujú za doručené, ak sa nepreukáže skorší dátum doručenia, v tretí (3) deň po ich odoslaní na poslednú známu adresu prijímateľa, ak ide o doručovanie v rámci Slovenskej republiky, alebo siedmy (7) deň po ich odoslaní na poslednú známu adresu prijímateľa, ak ide o doručovanie mimo územia Slovenskej republiky.
5. Písomnosti doručované kuriérskou službou sa považujú za doručené v piaty (5) deň po ich odovzdaní kuriérskej službe, ak sa nepreukáže skorší termín doručenia.
6. Písomnosti doručované poštou alebo kuriérskou službou sa považujú za doručené aj v prípade, ak adresát odmietne zásielku prevziať.
7. Písomnosti doručované prostredníctvom e-mailu sa považujú za doručené momentom ich odoslania Zmluvnou stranou, ak Zmluvná strana (odosielateľ) nedostala automatickú informáciu o nedoručení elektronickej správy.
8. Za účelom realizácie komunikácie a doručovania sa Zmluvné strany zaväzujú používať kontaktné údaje uvedené v tejto Zmluve alebo oznámené v súlade s touto Zmluvou. Zmluvné strany sa zaväzujú bezodkladne písomne oznámiť akúkoľvek zmenu svojich kontaktných údajov alebo kontaktných údajov oprávnených osôb druhej Zmluvnej strane. Ak v tejto Zmluve nie je ustanovené inak, zmena je účinná dňom doručenia písomného oznámenia bez potreby uzatvorenia dodatku k tejto Zmluve. Ak nastane zmena v kontaktných údajoch, Zmluvné strany sa zaväzujú zároveň vyhotoviť písomný protokol o uskutočnenej zmene.
9. Zmluvné strany sa dohodli, že bežná písomná komunikácia (napr. komunikácia týkajúca sa organizácii stretnutí alebo iných organizačných záležitosti alebo podkladov pre fakturáciu a pod.) alebo komunikácia v iných prípadoch vyslovene uvedených v tejto Dohode môže byť vykonávaná prostredníctvom e-mailu. Komunikácia Zmluvných strán, ktorá má povahu právneho úkonu (napr. odstúpenie od Dohody, uplatnenie zmluvnej pokuty a pod.) bude vykonávaná písomne v listinnej podobe s doporučeným doručovaním druhej Zmluvnej strane prostredníctvom poštovej služby alebo kuriérskej služby.

**Článok XI**

**Záverečné ustanovenia**

1. Táto Dohoda nadobúda platnosť dňom jej podpisu zmluvnými stranami a účinnosť dňom nasledujúcim po dni zverejnenia tejto Dohody v Centrálnom registri zmlúv (ďalej len „register“) podľa ustanovenia § 5a zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) (ďalej len „*zákon o slobodnom prístupe k informáciám*“) v znení neskorších predpisov a v súlade s ustanovením § 47a Občianskeho zákonníka. Táto Zmluva je povinne zverejňovanou zmluvou v zmysle zákona o slobodnom prístupe k informáciám. Ak ďalej nie je ustanovené inak, zmluvné strany berú na vedomie a súhlasia, že táto Zmluva vrátane všetkých jej súčastí a príloh bude zverejnená v registri. Povinné zverejnenie Dohody objednávateľom nie je porušením povinnosti mlčanlivosti.
2. Ak nie je v tejto Dohode ustanovené inak, Dohodu možno meniť len formou písomných dodatkov podpísaných štatutárnymi zástupcami oboch Zmluvných strán v súlade s ZVO (resp. ich splnomocnenými alebo poverenými zástupcami).
3. Ak v priebehu zmluvného vzťahu zmení Dodávateľ názov/obchodné meno, prípadne dôjde k jeho rozdeleniu, zlúčeniu, splynutiu alebo úpadku, je povinný o tejto skutočnosti okamžite písomne informovať Objednávateľa, spolu s uvedením, ako prechádzajú práva a záväzky z tejto Dohody na jeho právneho nástupcu a aký subjekt je jeho právnym nástupcom.
4. Zmluvné strany sa dohodli, že vzťahy neupravené touto Dohodou sa riadia príslušnými ustanoveniami Obchodného zákonníka a zákona o pohrebníctve v platnom znení a právnym poriadkom Slovenskej republiky. Rozhodným právom na účely prejednania a rozhodnutia sporov, ktoré vzniknú z tejto Dohody alebo v súvislosti s ňou je právo Slovenskej republiky.
5. V prípade rozporu medzi ustanoveniami tejto Dohody a dispozitívnymi ustanoveniami všeobecne záväzných právnych predpisov právneho poriadku Slovenskej republiky, platia ustanovenia tejto Dohody. V prípade rozporu medzi ustanoveniami tejto Dohody a ustanoveniami všeobecne záväzných právnych predpisov právneho poriadku Slovenskej republiky, ktoré je možné dohodou Zmluvných strán vylúčiť, platia ustanovenia tejto Dohody a uvedené ustanovenia všeobecne záväzných právnych predpisov právneho poriadku Slovenskej republiky sa považujú za výslovne vylúčené.
6. V prípade vzniku sporu z tejto Dohody alebo v súvislosti s ňou sa Zmluvné strany zaväzujú vyvinúť maximálne úsilie na vyriešenie takéhoto sporu primárne vzájomnou dohodou a zmierom a v prípade neúspechu sú na prejednanie a rozhodnutie sporov príslušné súdy Slovenskej republiky.
7. Neoddeliteľnou súčasťou tejto Dohody sú nasledovné prílohy:
8. Príloha č. 1: Zoznam Subdodávateľov
9. Ak niektoré ustanovenia tejto Dohody stratili platnosť, alebo sú platné len sčasti alebo neskôr stratia platnosť, nie je tým dotknutá platnosť ostatných ustanovení. Namiesto neplatných ustanovení sa použije úprava, ktorá sa čo najviac približuje zmyslu a účelu tejto Dohody.
10. Táto Dohoda je vyhotovená v šiestich (6) vyhotoveniach, pričom Dodávateľ obdrží jeden (1) rovnopis a Objednávateľ obdrží päť (5) rovnopisov tejto Dohody.
11. Všetky podmienky, ustanovenia a povinnosti vyplývajúce z Dohody a jej príloh sú pre Zmluvné strany i ich prípadných zákonných nástupcov záväzné.
12. Zmluvné strany vyhlasujú, že si Dohodu riadne prečítali, jej obsahu porozumeli, Dohodu uzatvorili dobrovoľne, ich prejavy vôle sú slobodné, určité, vážne a zrozumiteľné a nebola uzavretá v tiesni, pod nátlakom a ani za nápadne nevýhodných podmienok. Na znak súhlasu s obsahom Dohody ju vlastnoručne podpísali.

**Objednávateľ:** **Dodávateľ:**

V Bratislave, dňa ............2024 V Bratislave, dňa ...........2024

............................................................... ...............................................................

**Mestská časť Bratislava-Nové Mesto** **.....................**

Mgr. Matúš Čupka, starosta .....................